Nariadenie Komisie (ES) č. 1752/2002
z 1. októbra 2002,
ktorým sa menia a dopĺňajú prílohy I a II k nariadeniu Rady (EHS) č. 2377/90 stanovujúceho postup spoločenstva pri určovaní maximálnych limitov rezíduí veterinárnych liekov v potravinách živočíšneho pôvodu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2377/90 z 26. júna 1990, ktoré stanovuje postup spoločenstva pri určovaní maximálnych limitov rezíduí veterinárnych liekov v potravinách živočíšneho pôvodu [1], naposledy zmenené a doplnené nariadením Komisie (ES) č. 1181/2002 [2], najmä na jeho články 6 a 8,
keďže:
(1) V súlade s nariadením (EHS) č. 2377/90 by sa mali stanoviť maximálne limity rezíduí postupne pre všetky farmakologicky účinné látky, ktoré sa využívajú v rámci spoločenstva vo veterinárnych liekoch určených na podávanie zvieratám určeným na výrobu potravín.
(2) Maximálne limity rezíduí by sa mali stanoviť až po tom, čo Výbor pre veterinárne lieky preskúma všetky príslušné informácie, ktoré sa týkajú bezpečnosti rezíduí príslušnej látky pre spotrebiteľa potravín živočíšneho pôvodu a vplyvu rezíduí na priemyselné spracovanie potravín.
(3) Pri stanovovaní maximálnych limitov rezíduí veterinárnych liekov v potravinách živočíšneho pôvodu je potrebné určiť zvieracie druhy, v ktorých môžu byť rezíduá prítomné, úrovne, ktoré môžu byť prítomné v každom z príslušných mäsových tkanív získaných z liečených zvierat (cieľové tkanivo) a povahu rezídua, ktoré je relevantné pre sledovanie zvyškov (marker rezídua).
(4) Pre kontrolu rezíduí ustanovenú v príslušnej legislatíve spoločenstva by sa maximálne hodnoty rezídua mali zvyčajne stanoviť pre cieľové tkanivá pečene a obličiek. Nakoľko pečeň a obličky sa často odnímajú z jatočne upravených tiel, ktoré sú predmetom medzinárodného obchodu, maximálne limity rezíduí by sa preto vždy mali stanovovať aj pre svalové alebo tukové tkanivá.
(5) V prípade veterinárnych liekov určených na používanie pri nosniciach, zvieratách produkujúcich mlieko alebo včelách medonosných sa maximálne limity rezíduí musia stanoviť tiež pre vajcia, mlieko alebo med.
(6) Ceftiofur by sa mal zaradiť do prílohy I k nariadeniu (EHS) č. 2377/90.
(7) Hydroxyetyl salicylát a xylaziniumchlorid by sa mali zaradiť do prílohy II k nariadeniu (EHS) č. 2377/90.
(8) Pred nadobudnutím účinnosti tohoto nariadenia by sa členským štátom mala poskytnúť primeraná lehota, aby mohli kvôli zohľadneniu všetkých ustanovení tohoto nariadenia vykonať všetky úpravy, ktoré môžu byť potrebné pre rozhodnutia o registrácii príslušných veterinárnych liekov, ktoré boli vydané v súlade so smernicou 2001/82/ES Európskeho parlamentu a Rady [3].
(9) Opatrenia ustanovené v tomto nariadení sú v súlade so stanoviskom Stáleho výboru pre veterinárne lieky,
PRIJALA TOTO NARIADENIE:
Článok 1
Prílohy I a II nariadenia (EHS) č. 2377/90 sa týmto menia a dopĺňajú tak, ako je to stanovené v prílohe k tomuto nariadeniu.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od šesťdesiateho dňa odo dňa jeho uverejnenia.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 1. októbra 2002